બ્રહ્માંડના જન્મ બાદ 3 લાખ વર્ષ સુધી ફરતી બાજુ પ્લાઝમા જ હતો.જન્મ વખતે મેટર તથા એન્ટી મેટર સામટા પેદા થયેલા,જેમના અણુઓ એક બીજાના સંસર્ગ માં આવતાની સાથે ભસ્મીભૂત થવા લાગ્યા.બેયનો તમામ પદાર્થ E=mc2 મુજબ ભરપુર એનર્જીમાં રૂપાંતર પામતો રહ્યો.આને લીધે બ્રહ્માંડનું તાપમાન એટલું વધ્યું કે હજી અકબંધ મેટર-એન્ટી મેટરના ઈલેક્ટ્રોન તથા પોઝીટ્રોન માટે પોત પોતાની અણુ નાભિ નો સાથ જાળવવાનું અશક્ય બન્યું.નાભિ જોડેનું બંધન તૂટ્યું અને તેઓ છુટા પડી ગયા.પરિણામે ચોતરફ પ્લાઝ્માનું વાદળ છવાયું.જે પ્રકાશને રૂંધતું હોવાને લીધે બ્રહ્માંડ સાવ અંધકારમય રહ્યું.પ્રકાશના ફોટોન કણો ઈલેક્ટ્રોન કે પ્રોટોન સાથે ટકરાયા બાદ પાછા ફેંકાતા હતા,તેથી આગળ વધવું તેમના માટે અશક્ય હતું.એન્ટી મેટર કરતા મેટર નો જથ્થો સહેજ વધુ એટલે તેણે બધા એન્ટી મેટર નો સંહાર કરી નાખ્યો.મેટરની જીત ના કારણે સંઘર્ષ પૂરો થયો,એટલે કરોડો અંશ સેલ્સીયસે ધગ ધગતા બ્રહ્માંડ નું તાપમાન ઘટીને 3000 અંશ સેલ્સિયસ થયું અને મેટરના રખડતા ઈલેક્ટ્રોન મેટર ના પ્રોટોન ફરતે ભ્રમણ કક્ષામાં પ્રવેશવા લાગ્યા.પ્લાઝમા નું વાદળ રહ્યું નહિ,એટલે બ્રહ્માંડ પારદર્શક બન્યું.